

**MINISTERUL FINANȚELOR**

Serviciul de Comunicare, Relații Publice, Mass Media și Transparență

**Domnului Alexandru Boiciuc**

**Jurnalist Avocatnet.ro**

Referitor la solicitarea dumneavoastră, vă comunicăm următoarele:

Potrivit art. 10 alin. (7) din *Ordonanța de urgență a Guvernului nr. 120/2021 privind administrarea, funcţionarea şi implementarea sistemului naţional privind factura electronică RO e-Factura şi factura electronică în România, precum şi pentru completarea Ordonanţei Guvernului nr. 78/2000 privind omologarea, eliberarea cărţii de identitate a vehiculului şi certificarea autenticităţii vehiculelor rutiere în vederea introducerii pe piaţă, punerii la dispoziţie pe piaţă, înmatriculării sau înregistrării în România, precum şi supravegherea pieţei pentru acestea*, cu modificările și completările ulterioare (Ordonanța de urgență a Guvernului nr. 120/2021):

„Termenul-limită pentru transmiterea facturilor în sistemul naţional privind factura electronică RO e-Factura este de **5 zile calendaristice de la data emiterii facturii**, dar nu mai târziu de 5 zile calendaristice de la data-limită prevăzută pentru emiterea facturii la art. 319 alin. (16) din Legea nr. 227/2015, cu modificările şi completările ulterioare.”

Din modalitatea de redactare a acestui text de lege rezultă cu claritate intenția de reglementare a legiuitorului cu privire la termenul-limită, respectiv de 5 zile calendaristice de la data emiterii facturii.

Mai mult, prin *Comunicatul privind modalitatea de calcul a termenului limită de 5 zile calendaristice de transmitere a facturilor în sistemul național RO e-Factura*, publicat pe site-ul Ministerului Finanțelor, secțiunea „RO e-Factura”, subsecțiunea „Anunțuri”, au fost aduse precizări privind modalitatea de calcul a acestui termen-limită, inclusiv cu exemplificarea unor situații concrete: <https://mfinante.gov.ro/web/efactura/anunturi/-/asset_publisher/0wH8dw2bvK86/content/anunturi-efactura>

De exemplu, în situația în care o factură este emisă pe data de 5 august, termenul începe să curgă din ziua următoare, respectiv din 6 august, și se consideră împlinit în data de 10 august. Prin urmare, în acest caz, factura transmisăîn sistemul naţional privind factura electronică RO e-Factura pe 11 august se consideră a fi transmisă cu întârziere.

De asemenea, în cazul unei facturi emise pe 31 iulie, aplicând același raționament, ultima zi în care contribuabilii pot trimite prin sistem factura ar fi 5 august.

**Serviciul de Comunicare, Relații Publice, Mass Media și Transparență**